钦定古今图书集成/明伦汇编/官常典/第164卷 > 梁
## 钦定古今图书集成/明伦汇编/官常典/第164卷 > 梁

《平王》封《秦仲》少子于梁。

按《路史》：非子五世：“襄公勤于平王，锡之岐丰，以为侯
王功。秦仲既国襄，而复录其少子康，使有夏阳为梁
伯，秦溘之。”

〈注〉此乃少梁。又西魏赐梁御为《纥豆陵氏》，至隋而复。

桓王十七年“秋，虢仲、芮伯、梁伯、荀侯、贾伯伐曲沃。”
按《春秋》不书。按《左传》：桓公九年“秋，虢仲、芮伯、梁伯、
荀侯伐曲沃。”

惠王二十三年春，晋公子夷吾奔梁。

按《春秋》不书。按《左传》：僖公六年春，晋侯使贾华伐
屈。夷吾不能守，盟而行。将奔狄。郤芮曰：“后出同走，罪
也。不如之梁。梁近秦，而幸焉。”乃之梁。惠公之在梁也梁伯妻之。梁嬴孕，过期，卜招父与其子卜之。其子曰：
“将生一男一女。”招曰：“然。男为人臣，女为人妾。”故名男
曰圉，女曰妾。及子圉西质，妾为宦女焉。

襄王十年秦取梁新里。

按《春秋》不书。按《左传》僖公十八年：“梁伯益其国而
不能实也，命曰新里，秦取之。”

襄王十一年冬，梁亡。

按《春秋》僖公十九年。按《左传》十九年冬，“‘梁亡。不书
其主，自取之也。初，梁伯好土功，亟城而弗处，民罢而
弗堪，则曰某寇将至’。乃沟公宫曰：‘秦将袭我’。民惧而
溃，秦遂取梁。”